b'\n_START_ARTICLE_\nV\xc3\xa4\xc3\xa4r\xc3\xa4kosken kanava\n_START_PARAGRAPH_\nV\xc3\xa4\xc3\xa4r\xc3\xa4kosken kanava sijaitsee Hein\xc3\xa4vedell\xc3\xa4 Hein\xc3\xa4veden reitin varrella Kermaj\xc3\xa4rven ja Joutsenveden v\xc3\xa4lill\xc3\xa4. Kanava rakennettiin vuosina 1903\xe2\x80\x931905 samaan aikaan kun Hein\xc3\xa4veden reitille rakennettiin my\xc3\xb6s Kerman, Vihovuonteen ja Pilpan kanavat. V\xc3\xa4\xc3\xa4r\xc3\xa4kosken kanavan pituus on 240 metri\xc3\xa4, ja siin\xc3\xa4 ei ole sulkuja, eli kyseess\xc3\xa4 on avokanava. Alusten suurin sallittu leveys on 7,1 metri\xc3\xa4, syv\xc3\xa4ys 1,8 metri\xc3\xa4 ja mastonkorkeus 9,5 metri\xc3\xa4._NEWLINE_Kanavassa on jyrkk\xc3\xa4 kaarre, joka yhdess\xc3\xa4 voimakkaan virtauksen kanssa haittaa alusten liikenn\xc3\xb6inti\xc3\xa4. Aiemmin liikennett\xc3\xa4 ohjasi vahti vuonna 1910 valmistuneesta tornista k\xc3\xa4sin. Nyky\xc3\xa4\xc3\xa4n liikennett\xc3\xa4 ohjataan automaattisilla liikennevaloilla ja itsepalveluohjauksella.  Lis\xc3\xa4ksi sit\xc3\xa4 voidaan ohjata kaukok\xc3\xa4yt\xc3\xb6ll\xc3\xa4 Vihovuonteen kanavalta.'